C 125/60
LT
Europos Sąjungos oficialusis leidinys
2023 4 5
2022 m. rugsėjo 14 d., trečiadienis
2. teigiamai vertina NEB iniciatyvą, kuria siekiama kurti Europos masto kultūrinį judėjimą, kuriuo būtų prisidedama prie pažangesnės, tvaresnės, įtraukesnės ir malonesnės gyvenamosios aplinkos bei puoselėjamos vietos ir pasaulinės žinios; pabrėžia, kad ją įgyvendinant dėmesys pirmiausia turi būti teikiamas žmonių gyvenimo kokybės gerinimui kuriant sveikas gyvenamąsias erdves už prieinamą kainą, permąstant status quo ir atnaujinant erdves, pastatus, miestus bei teritorijas, kuriose jie gyvena, įskaitant mažiau išsivysčiusias, priemiesčių, kaimo, atokias ar pasienio vietoves ir regionus, remiantis ES miestų darbotvarke ir sėkmingu darbu, atliktu pagal miestų plėtros tinklo programą URBACT, bei sykiu gerinant sambūvį ir viešąją erdvę socialinės ir teritorinės sanglaudos bei demokratinio gyvenimu tikslu, keliant erdvinės segregacijos ir istorinės socialinių grupių atskirties klausimą bei apsaugant aplinką vykstant pastatų ir aplinkinių erdvių planavimo ir statybos darbams;
3. vertina NEB kaip kūrybišką interdisciplininę ir transdisciplininę iniciatyvą, dėl kurios ES politikos dėmesio centre pirmą kartą atsiduria architektūra, dizainas, menai ir mokslas, be to, ja siekiama prisidėti prie kitų Sąjungos programų ir iniciatyvų, įskaitant skaitmeninę ir žaliąją pertvarką: taip Europos žaliasis kursas tampa apčiuopiama, teigiama ir įtraukia patirtimi visiems bei įgyja kūrybinį ir kultūrinį aspektą, o sykiu sudaromos sąlygos kilti naujai inovacijų bangai; pabrėžia, kad įgyvendinant NEB taip pat būtina apsaugoti piliečius nuo gaivalinių ir su klimatu susijusių nelaimių, į šios iniciatyvos tikslus įtraukiant saugumo komponentą; pažymi, kad tai leis skatinti naujus statybos ir inovatyvių, kokybiškų, tvarių ir atsparių statybinių medžiagų naudojimo būdus, įskaitant atstatymą po nelaimių;
4. pakartoja, kad NEB turi potencialo pakeisti tai, kaip formuojama politika, be kita ko, mezgant ryšį su bendruomenėmis, siekiant brandinti politiką ir teisinius pokyčius, kuriais būtų daromas poveikis apstatytai aplinkai ir darbo jėgos gerovei, bei apibrėžti ateities aplinką pasirūpinant reikiamomis erdvėmis, kurios būtų prieinamos ir pritaikytos naujam ir kintančiam gyvenimo būdui, pvz., erdves netradicinės sudėties namų ūkiams, keleto kartų atstovams skirtiems namų ūkiams, lanksčias bendro darbo erdves, vaikams patogią miesto aplinką bei saugesnes erdves moterims ir pažeidžiamiems žmonėms; primygtinai laikosi nuomonės, kad NEB turi atspindėti užmojus, kurie atitiktų Sąjungos įsipareigojimus klimato srityje, be to, turi būti parengtos jo įgyvendinimo gairės valstybėms narėms, įskaitant vietos ir regionines valdžios institucijas;
5. pabrėžia, jog norint, kad NEB būtų sėkmingas, jis turi būti prieinamas, skaidrus, įperkamas, socialiai ir geografiškai teisingas bei įtraukus, be to, jį įgyvendinant turi aktyviai dalyvauti ES piliečiai, bendruomeninės organizacijos ir vietos gyventojai, užtikrinant socialinę ir teritorinę įvairovę, nuo pat projekto sukūrimo iki įgyvendinimo ir vertinimo remiant paties įvairiausio masto projektus pagal principą „iš apačios į viršų“ ir aktyviai stengiantis užkirsti kelią bet kokiam elitistiniam požiūriui ar neigiamam gentrifikacijos poveikiui bei stiprinant piliečių konsultacijas ir dalyvavimą; pabrėžia, kad į iniciatyvą būtina įtraukti jaunimą, ypač jaunus architektus, menininkus ir KKSP darbuotojus;
6. pabrėžia, jog svarbu užtikrinti prieinamumą neįgaliesiems ar riboto judumo asmenims, specialiųjų poreikių turinčioms ir nepalankioje padėtyje esančioms grupėms, pasirūpinant, kad viešosios paslaugos, kultūrinis, socialinis ir ekonominis gyvenimas būtų prieinamas visiems; šiuo požiūriu akcentuoja gero dizaino svarbą; primygtinai laikosi nuomonės, kad ištekliai turi būti skiriami ir atskirtoms, marginalizuotoms bei nepalankioje padėtyje esančioms bendruomenėms;
7. mano, kad šis inovatyvus kultūrinis judėjimas, skatindamas geresnio gyvenimo, darbo ir pramogavimo kartu būdus, kurie galėtų būti taikomi ir už ES ribų, gali padėti Europai tapti pasauline lydere tvarios architektūros, teritorinio ir erdvinio planavimo, dizaino, kultūros, socialinio judumo ir logistikos, technologijų, žiedinės ekonomikos, energijos vartojimo efektyvumo bei atsinaujinančiųjų išteklių energijos srityse; mano, kad socialinės ir technologinės inovacijos turi būti tinkamai remiamos, be kita ko, viešomis ir privačiomis investicijomis į mokslinius tyrimus ir plėtrą;
8. ragina Komisiją toliau plėsti NEB aprėptį, į iniciatyvą įtraukiant ES nepriklausančias asocijuotąsias šalis ir šalis partneres, be kita ko, palaikant nuolatinį dialogą NEB klausimais; pripažįsta, kad NEB gali prisidėti prie miestų atstatymo ir visuomenių bei ekonomikos atkūrimo po karo, visų pirma kalbant apie dabartinį karą Ukrainoje, įtraukiant Ukrainos KKSP bei jos specialistus;